ዳያስፖራው ችግሮችን ማህበሩ በማጠናከር ሊፈታ ይገባል-  ዶ/ር ቴዎድሮስ አድሓኖም
የኢትዮጵያውያንና ትውልደ ኢትዮጵያውያን በመጀመሪያው የዕድገትና ትራንስፎርሜሽን ዕቅድ አፈጻጸምና በቀጣይ የዕቅድ ዘመን ላይ ሰፊ ወይይት አካሂደዋል ።በዚሁ ጊዜ ከአፍሪካ፣ከአውስትራሊያ፣ከኤዥያ፣ከአውሮፓ፣ከአሜሪካና ከሌሎችም ክፍለ ዓለም የመጡ ዳያስፖራዎች ያጋጠማቸውን ችግሮችና ጥያቄዎች ያቀረቡ ሲሆን፤ከውጭ ጉዳይ ሚኒስቴር ሚኒስትር ዶክተር ቴዎድሮስ አድሓኖምና ከገንዘብና ኢኮኖሚ ልማት ሚኒስትር ዴኢታው አቶ አሕመድ ሽዴ ምላሽ አግኝተዋል ።የውይይቱ ተሳታፊዎች አገራቸው ላይ የተመዘገበው ፈጣን ልማት ዕድገት ያልገመቱት ለውጥ እንደሆነባቸው ገልጸው፤ እነሱም ዕድገቱን ይበልጥ ለማፋጠንና ድህነትን ለማስወገድ የበኩላቸውን ደርሻ ለመወጣት እንደሚረባረቡ አረጋግጠዋል ።ይሁንና ዳያስፖራዎቹ ገንዘባቸውን ፣ዕውቀታቸውን፣ ክህሎታቸውንና ልምዳቸውን ይዘው ወደ ሀገራቸው በሚመጡበት ጊዜ በመልካም አስተዳደር፣በአገልግሎት አሰጣጥ እና በሙስና ዙሪያ ያጋጠማቸውን በርካታ ችግሮች በዲሞክራሲያዊ አገባብ አቅርበዋል ።አንዳንዶችም በብሄራዊ ማንነታቸው ሳይሆን በኢትዮጵያዊነታቸው መጠራት እንደሚፈልጉ የገለጹ ሲሆን ሌሎችም ኑ ትሉናላችሁ ስንመጣ ግን የምናገኘው ምንም ነገር የለም የሚል አስተያየት ነጻ ሆነው ሰጥተዋል  ።የውጭ ጉዳይ ሚኒስትር ዶክተር አድሓኖም ዳያስፖራዎች የሚያጋጥማቸው ችግሮች ሊፈቱ የሚችሉት በተጣነጠል ሳይሆን ማህበራችውን በማጠናከር ተደራጅተው ሲታገሉ መሆኑን አስገንዝበዋልመንግስትም መልካም አስተዳደርን ለማስፈን አበረታች ውጤቶች ያስመዘገበውን ያህል አሁንም ያልተፈቱ በርካታ ችግሮች መኖራቸውን በመገንዘብ በሁለተኛ የዕቅድ ዘመን ተጠያቂነትን ለማረጋገጥ ልዩ ትኩረት ተሰጥቶ እንደሚሰራ አረጋግጠዋል ።ሙስና አለ፤ ግን ከሌሎች ሀገራት ሲነጻጸር ያነሰ መሆኑ በልኩ መቀመጥ አለበት ያሉት ዶክተር ቴዎድሮስ፤ ኪራይ ሰብሳቢነት የሀገር ነቀርሳ መሆኑን አመልክተዋል ።ለዚህም መንግስት በመሬት ፣በመንግስት ግዢና በግብር ላይ የሚፈጸሙ መሆናቸውን በመለየት ከህዝብ ጋር በመሆን ትግል እያደረገ ነው ያሉት የውጭ ጉዳይ ሚኒስትሩ፤ዲያስፖራውም ለሙስኛው ገንዘብ ከመስጠት ይልቅ ሊያጋልጠው እንደሚገባ አስገንዝበዋል ።አያይዘውም ዛሬ በኦሮሞነቱ፣ በአማራነቱ ወይም በትግራይነቱ ካፈረ ነገ ኢትዮጵያዊነቱ ይክዳል ያሉት ዶክተር ቴድሮስ ፤ኢትዮጵያዊነታችን የሚረጋገጠው መጀመሪያ በብሄራዊ ማንነታችን፣ በቋንቋችንና በባህላችን ስንኮራ ብቻ ነው ሲሉ አስገንዝበዋል ።ኑ ትሉናላችሁ ለሚመለው ቅሬታም ሲመልሱ አንዱ ጋባዥ ሌላው ተጋባዥ አይደለም ካሉ በኋላ መንግስት ለዳያስፖራው የሚጠራው በሀገራችን ያለው ችግር በጋራ በመፍታትና ድህነትን በማጥፋት  ኢትዮጵያን ወደ ተሻለ ዕድገት ለማሸጋገር መሆኑን አስረድተዋል ።የገንዘብና ኢኮኖሚ ልማት ሚኒስትር ዴኢታ አቶ አሕመድ ሽዴ በበኩላቸው ስቪል ሰርቪስ አገልግሎት የሚሰጠው ከልብ በመሆኑ መንግስት ጠንካራ ኢኮኖሚ ለመገንባት በሚያደርገው ርብርቦሽ አገልግሎትን ይበልጥ በማሻሻል ሙስናን ለመዋጋት የሚያስችል አቅጣጫ ማስቀመጡን አንስተዋል ።ችግሩ በዳያስፖራው ብቻ ሳይሆን በሁሉም ህብረተሰብ ያለ እሮሮ ነው ያሉት አቶ አሕመድ፤ አሁን የተጀመረው ፈጣን ልማት ከዳር ለማድረስ ሁሉም ሊረባረብ ይገባል ብለዋል ።የኢትዮጵያ ህዳሴ በሀገር ልጆች በሚል መሪ ሃሳብ የሚከበረው የዳያስፖራ ቀን በዓል ዛሬም በፓናል ውይይት ቀጥሎ መዋሉንና ከነገ ጀምሮ በአዲስ አበባ፣ በቢሾፍቱ፣ በአዳማና በታላቁ ህዳሴ ግድብ የመስክ ጉብኝት በማድረግ እንደሚጠናቀቅ ለማወቅ ተችሏል ። 